Diari Oficial de la Generalitat Valenciana


Sumari del DOGV 6873, del 01-10-2012 (2012/9018)

DECRET 141/2012, de 28 de setembre, del Consell, pel qual se simplifica el procediment per a la posada en funcionament d'indústries i instal·lacions industrials.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/09/28/141/dof/vci/html**

### Dades del document

Número de DOGV
:   6873

Data del DOGV
:   01-10-2012

Secció del DOGV
:   I. DISPOSICIONS GENERALS

Número del document
:   2012/9018


Data del document
:   28-09-2012

Organisme emissor
:   Conselleria d'Economia, Indústria i Comerç

Tipus de document
:   Decret

Anàlisi jurídica

 Descriptors 

:   * procediment administratiu
    * empresa industrial
    * formalitat administrativa
    * reglamentació tècnica
    * legislació

DECRET 141/2012, de 28 de setembre, del Consell, pel qual se simplifica el procediment per a la posada en funcionament d'indústries i instal·lacions industrials. [2012/9018]  
Preàmbul  
  
El 28 de desembre de 2006 va entrar en vigor la Directiva 2006/123/CE del Parlament Europeu i del Consell, de 12 de desembre de 2006, relativa als servicis en el mercat interior (Directiva de Servicis), que té per objecte aconseguir un autèntic mercat únic de servicis en la Unió Europea a través de l'eliminació de les barreres legals i administratives que actualment limiten l'exercici d'activitats de servicis entre estats membres. Per a això, els diferents estats verificaran i, segons siga procedent, simplificaran els procediments i tràmits aplicables a l'accés a una activitat de servicis i al seu exercici.  
La incorporació d'esta directiva a l'ordenament jurídic espanyol es va produir per mitjà de la Llei 17/2009, de 23 de novembre, Sobre el Lliure Accés a les Activitats de Servicis i el seu Exercici, per la qual s'han establit els principis reguladors compatibles amb les llibertats bàsiques d'establiment i de lliure prestació, a la qual ha seguit la Llei 25/2009, de 22 de desembre, de Modificació de Diverses Lleis per a la seua Adaptació a la Llei Sobre el Lliure Accés a les Activitats de Servicis i el seu Exercici, que va modificar expressament les lleis vigents afectades per la citada directiva, entre elles, la Llei 21/1992, de 16 de juliol, d'Indústria.  
El Decret 59/1999, de 27 d'abril, del Consell, pel qual s'establix el procediment per a la posada en funcionament d'indústries i instal·lacions industrials, va establir, en el marc de la llibertat d'establiment consagrada en la Llei 21/1992, de 16 de juliol, d'Indústria, un procediment per a la instal·lació, ampliació i trasllat d'indústries i instal·lacions industrials, que agilitzava la tramitació establida en el Reial Decret 2135/1980, de 26 de setembre, sobre liberalització industrial, sense perjuí del respecte de la garantia més absoluta del compliment reglamentari en matèria de seguretat industrial. No obstant això, este decret deixava fora del seu àmbit d'aplicació aquelles instal·lacions que, a pesar de no estar subjectes a autorització administrativa prèvia, presentaven major complexitat tècnica o podien suposar un major risc per a les persones, les coses o el medi ambient.  
El Decret 254/2003, de 19 de desembre, del Consell, pel qual es van aprovar mesures de simplificació administrativa per a la posada en servici d'instal·lacions industrials liberalitzades, amb la col·laboració dels organismes de control autoritzats, en l'àmbit de la Comunitat Valenciana, precisament regula la posada en funcionament d'estes instal·lacions que van quedar fora de l'àmbit d'aplicació de l'esmentat Decret 59/1999, i establix la necessitat que prèviament siguen revisades per un organisme de control autoritzat i s'acompanye a la documentació necessària per a la posada en servici el certificat corresponent.  
  
El Decret 165/2010, de 8 d'octubre, del Consell, establix mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. L'objecte d'este decret és, amb caràcter general, establir mesures de simplificació, documental o de tramitació, en la gestió dels procediments administratius fent-los més eficients i accessibles, a fi d'agilitzar la seua gestió i facilitar l'exercici dels seus drets a tots els ciutadans, la qual cosa, al seu torn, pot redundar en una millora de la qualitat dels servicis públics. A més, pretén facilitar a les empreses i als particulars l'exercici de les seues activitats econòmiques per mitjà de la reducció o supressió de càrregues administratives, eliminant d'esta manera costos innecessaris que influïxen negativament en els seus nivells de productivitat.  
Per mitjà de l'aprovació d'este decret es pretén aconseguir l'objectiu de simplificar el marc regulador de la posada en servici d'establiments i instal·lacions industrials, suprimint al màxim les traves administratives, i eliminar els obstacles que s'oposen a la llibertat d'establiment i a la circulació dels prestadors de servicis a la Comunitat Valenciana, especialment aquells requisits i obligacions no existents en altres territoris de l'Estat espanyol, a través de la derogació de normes autonòmiques en matèria de seguretat industrial. D'esta manera es complix l'objectiu establit en l'Acord de 23 de març de 2012, del Consell, pel qual es van aprovar accions de simplificació i reducció de càrregues administratives, en el marc del Pla SIRCA 2010-2012.   
  
En virtut de tot això, a proposta del conseller d'Economia, Indústria i Comerç, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 28 de setembre de 2012,  
  
DECRETE  
  
Article 1. Objecte i àmbit  
Constituïx l'objecte del present decret la regulació del procediment per a la posada en funcionament dels establiments i instal·lacions industrials, inclosos en l'àmbit d'aplicació de la Llei 21/1992, de 16 de juliol, d'Indústria, que no requerisquen, d'acord amb la seua normativa específica, autorització administrativa prèvia.  
  
Article 2. Procediment per a la posada en funcionament  
1. Per a la posada en funcionament dels establiments i instal·lacions industrials inclosos en l'àmbit d'aplicació d'este decret no serà necessari un altre requisit que, una vegada finalitzades les obres, la presentació, davant de l'òrgan territorial competent en matèria d'indústria, de la comunicació en què es facen constar les dades i característiques de l'establiment, acompanyada de la documentació tècnica necessària, d'acord amb els reglaments de seguretat industrial que siguen aplicables. Tot això sense perjuí del compliment per part de la persona titular de l'establiment de la normativa vigent en matèria mediambiental, sanitària i urbanística i del que establix la resta de normativa vigent que se li aplique.   
2. Esta comunicació haurà de contindre almenys les dades que es regulen en l'article 5 del Reglament del Registre Integrat Industrial, aprovat pel Reial Decret 559/2010, de 7 de maig, i servirà per a la inscripció de l'establiment en este registre.  
  
Article 3. Control administratiu  
L'òrgan competent en matèria d'indústria podrà comprovar en qualsevol moment, per si mateix o a través dels mitjans que preveu la normativa vigent, el compliment de les disposicions legals i reglamentàries i els requisits de seguretat de les instal·lacions.  
  
DISPOSICIONS ADDICIONALS  
  
Primera. Establiments i instal·lacions subjectes a autorització administrativa prèvia  
Les autoritzacions administratives prèvies relatives a establiments i instal·lacions industrials hauran de ser comunicades, pels òrgans competents per al seu atorgament, als òrgans competents en matèria d'indústria, als efectes de traslladar immediatament les dades corresponents al Registre Integrat Industrial.  
  
Segona. Incidència econòmica en la dotació de gasto  
La implementació i posterior desplegament d'este decret no podrà tindre cap incidència en la dotació de tots i cada un dels capítols de gasto assignada a la conselleria competent en matèria d'indústria, i, en tot cas, haurà de ser atés amb els mitjans personals i materials de l'esmentada conselleria.  
  
DISPOSICIÓ TRANSITÒRIA  
  
Única. Expedients en tràmit  
Els expedients que, a l'entrada en vigor d'este decret, es troben en tràmit, es regiran per la normativa vigent en el moment de la seua presentació.  
  
DISPOSICIÓ DEROGATÒRIA  
  
Única. Derogació normativa  
1. Queden derogades les normes següents:  
a) Decret 59/1999, de 27 d'abril, del Consell, pel qual s'establix el procediment per a la posada en funcionament d'indústries i instal·lacions industrials.  
b) Orde de 30 de juny de 1999, de la Conselleria d'Ocupació, Indústria i Comerç, per la qual es van dictar normes per a l'aplicació del Decret 59/1999, de 27 d'abril, del Consell.  
c) Decret 254/2003, de 19 de desembre, del Consell, pel qual es van aprovar mesures de simplificació administrativa per a la posada en servici d'instal·lacions industrials liberalitzades, amb la col·laboració dels organismes de control autoritzats, en l'àmbit de la Comunitat Valenciana.  
d) Orde 15 de maig de 1998, de la Conselleria d'Ocupació, Indústria i Comerç, per la qual es va establir un termini uniforme per a la renovació de documents de qualificació empresarials o certificats d'empresa en certes activitats d'instal·lació, manteniment i conservació industrial.  
  
e) Orde de 9 de desembre de 1987, de la Conselleria d'Indústria, Comerç i Turisme, sobre manteniment de subestacions elèctriques i centres de transformació.  
f) Orde de 28 de maig de 1985, de la Conselleria d'Indústria, Comerç i Turisme, sobre instal·ladors autoritzats i empreses instal·ladores de llanterneria.  
g) Orde de 28 de maig de 1985, de la Conselleria d'Indústria, Comerç i Turisme, sobre documentació i posada en servici de les instal·lacions receptores d'aigua.  
h) Orde de 21 de febrer de 2003, de la Conselleria d'Indústria, Comerç i Energia, per la qual es regula el procediment telemàtic per a la posada en servici d'instal·lacions receptores d'aigua sense projecte.  
  
i) Orde de 26 d'abril de 2006, de la Conselleria d'Empresa, Universitat i Ciència, per la qual es regula l'obligació que els tallers de reparació de vehicles automòbils, dels seus equips i components, disposen de responsable/s tècnic/s.  
j) Orde de 19 de novembre de 1999, de la Conselleria d'Indústria i Comerç, per la qual es regula la inscripció en el Registre d'Empreses Conservadores d'Ascensors.  
k) Orde de 17 de maig de 2001, de la Conselleria d'Indústria i Comerç, per la qual es va establir el procediment d'actuació dels organismes de control en la realització de les inspeccions periòdiques d'ascensors i grues-torre en l'àmbit de la Comunitat Valenciana.  
2. Queden derogades, de la mateixa manera, totes les disposicions que del mateix rang o d'un rang inferior s'oposen al que disposa el present decret.  
  
DISPOSICIONS FINALS  
  
Primera. Desplegament normatiu  
Es faculta el conseller o la consellera competent en matèria d'indústria per a dictar totes les disposicions que siguen necessàries per al desplegament i execució del que establix este decret.  
  
Segona. Entrada en vigor   
Este decret entrarà en vigor l'endemà de la seua publicació en el Diari Oficial de la Comunitat Valenciana. Tanmateix, la derogació de l'Orde de 9 de desembre de 1987, de la Conselleria d'Indústria, Comerç i Turisme, sobre manteniment de subestacions elèctriques i centres de transformació, entrarà en vigor als sis mesos de la publicació del present decret en el Diari Oficial de la Comunitat Valenciana.  
  
  
Castelló de la Plana, 28 de setembre de 2012  
  
El president de la Generalitat,  
ALBERTO FABRA PART  
  
El conseller d'Economia, Indústria i Comerç,  
MÁXIMO BUCH TORRALVA


Còpia Permalink ELI